রাজভবনে বিয়ের আসর! চলতি মাসে ১০০ যুগলের গণবিবাহ দেবেন রাজ্যপাল

কলকাতা: বাংলার সঙ্গে একাত্ম হয়ে মানুষের পাশে থাকার বার্তা দিতে এবার অভিনব উদ্যোগ রাজ্যপালের। চলতি মাসেই রাজ্যপাল হিসেবে তৃতীয় বর্ষপূর্তি হতে চলেছে সিভি আনন্দ বোসের (CV Anand Bose)। আর সেই উপলক্ষে রাজভবনে (Raj Bhawan) বসছে গণবিবাহের আসর। দায়িত্ব নিয়ে ১০০ জন পিছিয়ে পড়া ও দুস্থ যুগলের বিবাহ সম্পন্ন করবেন রাজ্যপাল নিজে।

রাজভবন সূত্রে খবর, আগামী ২৩ নভেম্বর রাজ্যপালের তৃতীয় বর্ষপূর্তির দিনেই এই গণবিবাহের আয়োজন করা হবে। আগ্রহীরা আবেদন জানাতে পারবেন ১৬ নভেম্বর পর্যন্ত। রাজভবনের বিজ্ঞপ্তি অনুযায়ী, আবেদনপত্রে পাত্র-পাত্রীর নাম, অভিভাবকের নাম, ঠিকানা, বয়সের প্রমাণপত্র, আধার নম্বর, পেশা ও পরিবারের আয় স্পষ্টভাবে উল্লেখ করতে হবে। পাশাপাশি অভিভাবকদের অনুমতি ও স্বাক্ষরও আবশ্যক। স্থানীয় কোনও গেজেটেড অফিসারের সই ছাড়া আবেদনপত্র গ্রহণযোগ্য হবে না।

আরও পড়ুন: একাদশ-দ্বাদশে সুখবর! শিক্ষক পদে বাড়ছে আসন, জানাল এসএসসি

আবেদন পাঠানো যাবে রাজভবনের ঠিকানায় বা ইমেলের মাধ্যমে —
peaceroomrajbhavan@gmail.com

generalcellgs@gmail.com

রাজভবনে সরাসরি গিয়েও আবেদন জমা দেওয়া যাবে। রাজভবন সূত্রে জানা গিয়েছে, ১০০ যুগলের বিয়ের সমস্ত ব্যয়ভার বহন করবেন রাজ্যপাল সিভি আনন্দ বোস। নবদম্পতিদের হাতে প্রতীকী উপহার তুলে দেওয়া হবে। প্রতি পরিবারের সর্বাধিক ১০ জন অতিথি অনুষ্ঠানে উপস্থিত থাকতে পারবেন।

রাজ্যপালের ঘনিষ্ঠ সূত্রে খবর, তৃতীয় বর্ষপূর্তিতে সাধারণ মানুষের জন্য কিছু করতে চেয়েছিলেন আনন্দ বোস। শেষ পর্যন্ত তিনি বেছে নিয়েছেন গণবিবাহের আয়োজনকে।

রাজভবনের ঐতিহাসিক প্রাঙ্গণ তাই চলতি মাসে সাক্ষী হতে চলেছে এক অনন্য দৃশ্যের ভালোবাসা, মানবিকতা আর সামাজিক সম্প্রীতির মিলনমঞ্চে পরিণত হতে চলেছে বাংলার রাজভবন।

দেখুন আরও খবর:

The post রাজভবনে বিয়ের আসর! চলতি মাসে ১০০ যুগলের গণবিবাহ দেবেন রাজ্যপাল first appeared on KolkataTV.